钦定古今图书集成/明伦汇编/皇极典/第243卷 > 书经 > 《虞书大禹谟》
## 钦定古今图书集成/明伦汇编/皇极典/第243卷 > 书经 > 《虞书大禹谟》

曰若稽古大禹，曰：“文命敷于四海，祗承于帝。”曰：“后克
艰厥后，臣克艰厥臣，政乃乂，黎民敏德。”

〈大全〉陈氏大猷曰：“君臣克艰”，乃政化之本原，忽其艰则玩，畏其艰则沮，徒以为艰而不克尽其艰，则畏而沮，与忽而玩者均耳，故禹不徒曰艰，而必曰“克”也。

帝曰：“俞允。若兹嘉言，罔攸伏，野无遗贤，万邦咸宁，稽
于众，舍己从人，不虐无告，不废困穷。惟帝时克。”

〈大全〉西山真氏曰：知为君之难易，真知其难而能尽其道者难。故曰“允若兹，惟帝时克。”

《益》曰：“都，帝德广运，乃圣乃神，乃武乃文。皇天眷命，奄
有四海，为天下君。”

〈大全〉西山真氏曰：“广运而与天德，故能受天之命。”益之勉舜，全在“广运”二字。

禹曰：“惠迪吉，从逆凶，惟影响。”益曰：“吁！戒哉！儆戒无虞，
罔失法度，罔游于逸，罔淫于乐。任贤勿贰，去邪勿疑，
疑谋勿成，百志惟熙。罔违道以干百姓之誉，罔咈百
姓以从己之欲。无怠无荒，四夷来王。”

〈大全〉陈氏大猷曰：多事之际，常情皆知儆戒，无事之时，明主犹或玩弛，儆戒则强立而清明，玩弛则颓放而昏塞。

又

帝曰：“人心惟危，道心惟微，惟精惟一，允执厥中。”

〈蔡传〉古之圣人将以天下与人，未尝不以其治之之法，并而传之。后之人君，其可不深思而敬守之哉

众非元后何戴？后非众，罔与守邦。钦哉！慎乃有位，敬
修其可愿。